b'\n_START_ARTICLE_\nMirna\n_START_SECTION_\nGeografija\n_START_PARAGRAPH_\nNaselje se je razvilo na stiku gri\xc4\x8devja in kotline ob soto\xc4\x8dju reke Mirne ter potokov Vejarja in Zabr\xc5\xa1\xc4\x8dice, ob cesti in \xc5\xbeeleznici, ki povezuje Trebnje s Sevnico. Naselje stoji na pred poplavami varnih terasah zahodnega dela Mirnske kotline. Razse\xc5\xbena dolina je obdana z gri\xc4\x8devjem, pokritim z njivami, travniki in vinogradi ali z gozdovi.Reka Mirna je dolga 45km in se v Bo\xc5\xa1tanju izliva v reko Savo.\n_START_SECTION_\nZgodovina\n_START_PARAGRAPH_\nO zgodnji naselitvi pri\xc4\x8dajo najdbe iz bakrene dobe (Gradec pri Mirni, 4. tiso\xc4\x8dletje p. n. \xc5\xa1.), Kincelj nad Trbincem stara \xc5\xbeelezna doba. Mirna je bila eno od centrov poselitve na Dolenjskem. Kraj se prvi\xc4\x8d omenja leta 1216 v zvezi z mirnskim gospodom, grad na vzpetini nad vasjo pa leta 1250 in 1261, ko se mu je odpovedal koro\xc5\xa1ki vojvoda Ulrik v korist oglejskega patriarha. Leta 1339 ga je v fevd dobil kranjski de\xc5\xbeelni glavar Friderik \xc5\xbdovne\xc5\xa1ki, od leta 1435 pa so bili lastniki Celjski. 1456 so sledili Habsbur\xc5\xbeani, potem pa so se lastniki pogosto menjavali. Leta 1515 ga je imel Janez Turja\xc5\xa1ki, razdejali so ga med kme\xc4\x8dkim puntom. leta 1942, na za\xc4\x8detku 2. svetovne vojne, je bil po\xc5\xbegan. Od leta 1962 ga je v upravljanje pridobil umetnostni zgodovinar Marko Marin._NEWLINE_Leta 1848 je bilo na Mirni voli\xc5\xa1\xc4\x8de za frankfurtske volitve. V 19. stol. se je za\xc4\x8dela razvijati industrija (predilnica za platno, usnjarna, opekarne). Leta 1862 je bila ustanovljena \xc5\xbeupnija k razvoju kraja je veliko prispevala \xc5\xbeeleznica Trebnje-\xc5\xa0entjan\xc5\xbe, zgrajena leta 1908.\n_START_SECTION_\n\xc5\xbdupna cerkev sv. Janeza Krstnika\n_START_PARAGRAPH_\nPo ustnem izro\xc4\x8dilu naj bi ob mostu preko Mirne \xc5\xbee v \xc4\x8dasu pokristjanjevanja stala lesena cerkev, ki naj bi slu\xc5\xbeila dvema pra\xc5\xbeupnijama \xc5\xa0entrupet in Trebnje. Listina iz 17. julija 1263 pa govori o tem, da je Ulrik, vojvoda Karantanski potrdil sodnijske in druge svobo\xc5\xa1\xc4\x8dine v tej cerkvi._NEWLINE_V sredini 14. stoletja je bila ustanovljena samostojna duhovnija. Med letoma 1463 in 1498 so zgradili novo cesrkev. Najprej sveti\xc5\xa1\xc4\x8de, nato pa ladjo. Zvonik je bil zgrajen kot utrdba \xc5\xbee prej. V 16. stoletju so cerkev spremenili v protitur\xc5\xa1ki tabor. V baroku, ko se je duhovnija spremenila v vikariat so na vsaki strani prizidali stranski kapeli, obnovili slavolok in dvignili zvonik s \xc4\x8debulasto streho. \xc5\xbdupnija je bila ustanovljena 1862. Cerkev so morali podalj\xc5\xa1ati za 7 m, prestavili so glavni portal s severne na ju\xc5\xbeno stran, ter zgradili kor. Na fazadi so nadzidali timpanon nad stransko kapelo in ga dekorirali v novogotskem stilu. Pozidali so tudi zakristijo. Dela je vodil italijanski arhitekt Poseoli. Leta 1913 so preselili pokopali\xc5\xa1\xc4\x8de, nakar so dogradili stopni\xc5\xa1\xc4\x8de kot glavni dohod do cerkve._NEWLINE_Gotski zvezdasto obokan prezbiterij je med letoma 1465 in 1470 poslikal freskant Bolfgangin predstavlja klasi\xc4\x8den primer kranjskega prezbiterija, ki je bil uveljavljen kot prototip za vso srednjo Evropo. Okrog Kristusa so razvr\xc5\xa1\xc4\x8deni simbolievangelistov, okro Marije z detetom pa  sv. Barbara, Katarina, Doroteja in Marjeta. Na zunanjih delih so cerkveni o\xc4\x8detje in angeli z glasbili._NEWLINE_Mre\xc5\xbeasti obok ladje iz okoli leta 1498 je bil poslikan z rastlinsko dekorativno ornamentiko. Zanimivi so figuralni sklepniki (plug, rozeta, mo\xc5\xbe z dolgimi lasmi in kelihom v roki,.... Glavni oltar je iz 19. stoletja, naredila sta ga Feliks Toman (kamniti del) in Anton Rov\xc5\xa1ek (leseni del). Leseni del je najlep\xc5\xa1i promer psevdogotskih kiparskih izdelkov v Sloveniji: v srednji ni\xc5\xa1i je sv. Janez Krstnik, ob tabrnaklju kle\xc4\x8dita dva kerubina, angeli v timpanonu so male romanti\xc4\x8dne umetnine. Kri\xc5\xbeev pot je izdelek L. Layerja iz koca 18. stoletja. Stranska oltarja: na desni je podoba bi\xc4\x8danega Kristusa in je verjetno ostanek prvotne baro\xc4\x8dne opreme, na levi je kip Brezmade\xc5\xbene. Pri\xc5\xbenica je bila prine\xc5\xa1ena iz kapele iz Lan\xc5\xa1pre\xc5\xbea, zaznamovana z imenom Petra Pavla Glavarja in je pozno baro\xc4\x8dno delo. Zanimiv je \xc5\xa1e misijonski kri\xc5\xbe_NEWLINE_Mali zvon je leta 1750 vlil Jo\xc5\xbeef Samassa mlaj\xc5\xa1i.\n_START_SECTION_\nKamniti most\n_START_PARAGRAPH_\nMost, ki povezuje vzhodni in zahodni del Mirne je dala zgraditi Marija Terezija v 18. stoletju. Sprva je bil most lesene konstrukcije, a so ga zaradi velike uporabe in nevarnosti poplave kasneje sezidali iz kamenja._NEWLINE_Na mostu je kapelica svetega Kri\xc5\xbea, zgrajena leta 1856. Most je grajen iz rezanega apnenca in ima pet prekatov. Trije so nad re\xc4\x8dno strugo, ker pa na tem delu vasi reka rada preplavlja, sta temu namenjna \xc5\xa1e dva prekata. Petprekatni mirnski most je funkcionalno povezan z nekaj drugimi prekatnimi mostovi v Mirnski dolini._NEWLINE_Most je bil v letu 2006 obnovljen pod budnim nadzorom Zavoda za spomeni\xc5\xa1ko varstvo v prvotni obliki, gorvodno pa na manj\xc5\xa1i oddaljenosti dograjena lesena brv za pe\xc5\xa1ce in kolesarje.\n_START_SECTION_\nOstalo\n_START_PARAGRAPH_\nOb cesti proti planinskemu domu na Debencu je zaselek Zapu\xc5\xbee, poimenovan po srednjeve\xc5\xa1ki gra\xc5\xa1\xc4\x8dini, ju\xc5\xbeno od Mirne pa zaselek Podradovica. Z industrializacijo je Mirna povsem izgubila kme\xc4\x8dko podobo._NEWLINE_Na ledini Roje so bile gomile iz starej\xc5\xa1e \xc5\xbeelezne dobe, pri cerkvi sv. Helene so bili najdeni rimskodobni grobovi, na blji\xc5\xbenem Gradcu je stalo naselje iz bakrene dobe._NEWLINE_Na pokopali\xc5\xa1\xc4\x8du stoji baro\xc4\x8dna cerkev sv. Helene z baro\xc4\x8dnim glavnim oltarjem in s sliko V. Metzingerja iz prve polovice 18. stoletja, ki ga je leta 1897 popravljal A. Goetzl. Stranski okvirni oltar je iz sredine 18. stoletja. Orgle iz leta 1858 so izdelek J. Mandlina, sem so bile prenesene iz \xc5\xbeupnijske cerkve._NEWLINE_O nekdanji gospodarski mo\xc4\x8di naselja, zlasti v 19. stoletju, pri\xc4\x8dajo enondastropne stavbe z bogato \xc4\x8dlenjenimi fasadami, ki oblikujejo obcestni trg in velika gospodarska poslopja kmetij na robu naselja. V zaselku Zapu\xc5\xbee stoji istoimenska gra\xc5\xa1\xc4\x8dina iz leta 1578, ki je v \xc4\x8dasu protireformacije v 17. stoletju dajala zaveti\xc5\xa1\xc4\x8de luteranom.\n_START_SECTION_\nOb\xc4\x8dina Mirna\n_START_PARAGRAPH_\nKrajevna skupnost Mirna je novembra 2009 na referendumu izglasovala odcepitev od Ob\xc4\x8dine Trebnje v samostojno Ob\xc4\x8dino Mirna, vendar je bil aprila 2010 zakon o razglasitvi ob\xc4\x8dine (skupaj z in predvsem zaradi Ob\xc4\x8dine Ankaran) zavrnjen. Ustavno sodi\xc5\xa1\xc4\x8de Republike Slovenije je 26. novembra 2010 ugotovilo, da je bila odlo\xc4\x8ditev poslancev neskladna z ustavo in ukazalo odpravo neskladja ter razpis volitev v Ob\xc4\x8dini Mirna v naslednjih dveh mesecih. Poslanci Dr\xc5\xbeavnega zbora so 1. februarja 2011 sprejeli zakon o ustanovitvi Ob\xc4\x8dine Mirna. Mirna je uradno postala del ob\xc4\x8dine Mirna 26.\xc2\xa0februarja 2010.'